《济宁南池杜工部新祠诗为沈椒园同年作》
清代·齐召南

太白酒楼何砐硪，槛前坐见千樯过。南池故是少陵迹，可怜野水环陂陀。

记我年前步池上，正逢泥滑愁双靴。东岳之云幂列岫，城隅沟洫成黄河。

高槐疏柳半临水，人家户外联艑舸。今年十月重到此，忽觉胜概清罗罗。

池堤既类彩虹偃，池水亦似青铜磨。幡幡老树杂新树，叶虽落尽留枝柯。

三间瓦屋照寒日，门榜高揭字擘窠。问谁为此祀工部，座斫山骨陈象牺，守祠老人说颠末。

昔岁使者来仁和，东阳裔孙癖好古，南池百度停骖騧。

叹息杜公旧游地，无人构屋理则那。捐金诛茅辟荒秽，架木筑土成槃薖。

高斋西蜀非一处，此添东郡新行窝。伐石刻诗置两壁，俾传久远期无他。

维时落成值孟夏，花叶旖旎纷芰荷。瑶觞进拜巫屡舞，蒲牢殷地应灵鼍。

仿佛郑公出小队，林间络驿鸣珠珂。风湍水槛映冠盖，一州人士来奔波。

共诧草堂得壮观，竟与酒楼齐嶪峨。瘦容骨立尚戴笠，无乃饭颗还讥呵。

我知沈侯有深意，非为閒眺蠲烦苛。《风》《骚》以降作者众，大海讵计蚌与螺。

有唐独见两夫子，光焰万丈争义娥。囊括百家奋巨笔，俯视余子真幺么。

况论忠爱出肺腑，诗仙又逊诗王多。流离浑忘身冻饿，但愁海宇森干戈。

万间广夏岂虚语，得志应起生民疴。篇篇立意追《大雅》，不止逸藻媲汨罗。

稷契心期合俎豆，便私所好原非阿。精神千载倘记忆，应招太白同吟哦。

当时嗜酒今得地，官河酒旆驰轻艖。岱山迢迢拱户牖，朝霞朗对朱颜酡。

堪笑主簿附享祀，姓许名字知谁何。沈侯沈侯好文黑，眼见醉草《迎神歌》。

他年有客考古迹，定抚碑刻千摩挲。

作者简介：（1703—1768）浙江天台人，字次风，号琼台、息园。雍正七年副贡，乾隆元年，举博学鸿词，授检讨。与修《续文献通考》、《大清一统志》等书，累擢至礼部侍郎。旋以坠马伤病乞归。后以族人齐周华事株连被捕，夺职放归而卒。生平学术根底经史，尤精于史学，尝谓郦道元《水经注》明于西北而暗于东南，因撰《水道提纲》，另有《历代帝王年表》、《史汉功臣侯第考》、《后汉公卿表》、《宝纶堂文钞》、《赐砚堂诗》等。